Document ID: 32008R0223

KOMISSION ASETUS (EY) N:o 223/2008,
annettu 12 päivänä maaliskuuta 2008,
silkkiäistoukkien kasvattajien tuottajaorganisaatioiden hyväksymisen edellytyksistä ja menettelyistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22 päivänä lokakuuta 2007 annetun neuvoston asetuksen (EY) N:o 1234/2007 (yhteisiä markkinajärjestelyjä koskeva asetus) (1), ja erityisesti sen 127 artiklan yhdessä sen 4 artiklan kanssa,
sekä katsoo seuraavaa:
(1)
Silkkiäistoukkien kasvattajien tuottajaryhmittymien hyväksymisestä 25 päivänä maaliskuuta 1976 annettu neuvoston asetus (ETY) N:o 707/76 (2) kumotaan asetuksen (EY) N:o 1234/2007 201 artiklan 1 kohdan b alakohdan mukaisesti 1 päivästä huhtikuuta 2008.
(2)
Eräitä asetuksessa (ETY) N:o 707/76 säädettyjä edellytyksiä ja velvollisuuksia ei ole sisällytetty asetukseen (EY) N:o 1234/2007.
(3)
Silkkiäistoukka-alan asianmukaisen toiminnan jatkumisen sekä selkeyden ja järkevyyden turvaamiseksi olisi annettava uusi asetus, jossa säädetään kyseisistä edellytyksistä ja velvollisuuksista sekä vahvistetaan nykyiset täytäntöönpanosäännöt, joista säädetään silkkiäistoukkien kasvattajien tuottajaryhmittymien hyväksymisen edellytyksistä ja hyväksymismenettelystä 7 päivänä huhtikuuta 1976 annetussa komission asetuksessa (ETY) N:o 822/76 (3).
(4)
Sen vuoksi olisi kumottava asetus (ETY) N:o 822/76.
(5)
Uutta asetusta olisi sovellettava asetuksen (ETY) N:o 707/76 kumoamispäivästä.
(6)
Asetuksen (EY) N:o 1234/2007 122 artiklassa säädetään, että on hyväksyttävä silkkiäistoukka-alan tuottajaorganisaatiot, jotka pyrkivät tiettyyn tavoitteeseen. Tällaisia tavoitteita voivat olla erityisesti tarjonnan keskittäminen ja jäsenten tuotannon kaupan pitäminen, tuotannon mukauttaminen yhteisesti markkinoiden vaatimuksiin ja tuotteen parantaminen sekä tuotannon järkeistämisen ja koneistamisen edistäminen.
(7)
Tuottajien välisen syrjinnän estämiseksi ja mahdollisesti toteutettavien toimien yhdenmukaisuuden ja tehokkuuden varmistamiseksi olisi säädettävä silkkiäistoukka-alan tuottajaorganisaatioiden hyväksymisen edellytyksistä ja menettelyistä, joita sovelletaan kaikkialla yhteisössä. Jäsenvaltiot voivat hyväksyä tuottajaorganisaatioita vain, jos ne noudattavat näitä edellytyksiä ja menettelyjä.
(8)
Tuottajaorganisaatioiden hyväksymisen edellytyksenä olisi oltava todisteet riittävästä taloudellisesta toiminnasta silkkiäistoukka-alan tuotannon ja kaupan pitämisen alalla. Poikkeusten olisi kuitenkin oltava mahdollisia alueilla, joilla tuotanto on vähäistä. Koska silkkiäistoukkien tuottajien määrä on kuitenkin vähentynyt huomattavasti viime vuosina, hyväksytyn tuottajaorganisaation muodostamiseksi vaadittavaa tuottajien vähimmäismäärää, joka vahvistetaan asetuksessa (ETY) N:o 822/76, olisi pienennettävä merkittävästi.
(9)
Hyväksymistä ja hyväksynnän peruuttamista koskevia säännöksiä olisi täydennettävä täsmentämällä, mitä tietoja hakemuksen jättämisen yhteydessä on annettava.
(10)
Jäsenvaltioille ja kaikille muille asianomaisille tiedottamiseksi olisi säädettävä, että kunkin vuoden alussa julkaistaan luettelo ryhmittymistä, jotka on hyväksytty tai joiden hyväksyminen on peruutettu edellisen vuoden aikana.
(11)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jäsenvaltioiden on hyväksyttävä silkkiäistoukkien kasvattajien tuottajaorganisaatiot, jotka:
a)
hakevat hyväksyntää;
b)
täyttävät asetuksen (EY) N:o 1234/2007 122 artiklassa säädetyt yleiset edellytykset;
c)
täyttävät tämän asetuksen 2 artiklassa säädetyt erityiset edellytykset.
2. Tuottajaorganisaation hyväksymiseen toimivaltainen viranomainen on sen jäsenvaltion viranomainen, jonka alueella tuottajaorganisaatiolla on kotipaikka.
2 artikla
1. Hyväksynnän saamiseksi tuottajaorganisaatioiden on täytettävä seuraavat edellytykset:
a)
niiden toimintaan on sisällyttävä silkkikokongien tuotanto ja kaupan pitäminen;
b)
organisaatioon on kuuluttava vähintään 50 tuottajaa, jotka käyttävät tai sitoutuvat käyttämään vähintään 2 500 laatikkoa markkinointivuonna, jonka osalta hyväksyntä myönnetään;
c)
silkkiäistoukkien kasvattajien välillä yhteisössä ei saa esiintyä millään toiminnan alalla kansallisuuteen tai sijoittautumispaikkaan perustuvaa syrjintää;
d)
organisaation on oltava oikeushenkilö tai sillä on oltava riittävä oikeuskelpoisuus ollakseen kansallisen lainsäädännön mukaisesti oikeuksien ja velvollisuuksien kohteena;
e)
niiden jäseninä on ainoastaan silkkiäistoukkien kasvattajia;
f)
niiden sääntöihin on sisällyttävä seuraavat jäseniä koskevat velvollisuudet:
i)
koko tuotanto on pidettävä kaupan eli myytävä tukkukauppiaille tai kokongeja käyttävälle teollisuudelle organisaation välityksellä; tietyt määrät voivat kuitenkin mahdollistaa poikkeamisen tästä velvoitteesta;
ii)
tuotantoon ja kaupan pitämiseen on sovellettava organisaation antamia sääntöjä, joiden tarkoituksena on mukauttaa tarjonnan määrää ja tuotannon laatua markkinoiden vaatimuksiin;
iii)
organisaatiosta saa erota - yhden vuoden irtisanomisajan jälkeen - aikaisintaan, kun on ollut jäsenenä vähintään kolme vuotta organisaation hyväksymisen jälkeen, sanotun kuitenkaan rajoittamatta sellaisten kansallisen lainsäädännön säännösten soveltamista, joiden tarkoituksena on suojella organisaatiota tai sen velkojia erityistapauksissa, joissa jäsenen eroaminen aiheuttaisi taloudellisia seurauksia, taikka estää jäsentä eroamasta kesken tilikauden;
g)
niillä on oltava erillinen kirjanpito toiminnoista, joita hyväksyminen koskee.
2. Asetuksen (EY) N:o 1234/2007 195 artiklan 2 kohdassa tarkoitettua menettelyä noudattaen jäsenvaltioille voidaan pyynnöstä antaa lupa hyväksyä vähäisen tuotantomäärän alueella organisaatio, joka ei täytä tämä artiklan 1 kohdan b alakohdassa säädettyä edellytystä.
3 artikla
Tuottajaorganisaatioiden on toimitettava hyväksyntää koskevan hakemuksensa yhteydessä seuraavat tiedot ja asiakirjat:
a)
organisaation säännöt;
b)
niiden henkilöiden nimet, joilla on oikeus toimia organisaation nimissä ja sen puolesta;
c)
luettelo hyväksyntää koskevan hakemuksen perusteena olevista toimista;
d)
todisteet 2 artiklan 1 kohdan b alakohdan tai 2 artiklan 2 kohdan noudattamisesta;
e)
2 artiklan 1 kohdan f alakohdan ii alakohdan mukaisesti annetut säännöt, erityisesti kokongien kuivaamisesta.
4 artikla
1. Jäsenvaltioiden on päätettävä hyväksymisestä kahden kuukauden kuluessa hakemuksen vastaanottamisesta.
2. Jäsenvaltioiden on ilmoitettava komissiolle päätöksestään kahden kuukauden kuluessa ja, jos hakemus on hylätty, täsmennettävä hylkäämisen syyt.
5 artikla
1. Jäsenvaltioiden on jatkuvasti valvottava, että hyväksytyt organisaatiot täyttävät hyväksymisen edellytykset.
2. Jäsenvaltion on peruutettava organisaation hyväksyntä, jos hyväksymisen edellytykset eivät enää täyty tai jos hyväksyntä on perustunut virheellisiin tietoihin. Niiden on peruutettava takautuvasti hyväksyntä, joka on saatu tai josta hyödytään vilpillisesti
3. Jos jäsenvaltio peruuttaa organisaation hyväksynnän, sen on ilmoitettava siitä komissiolle kahden kuukauden kuluessa sekä täsmennettävä peruuttamisen syyt.
6 artikla
Komissio julkaisee kunkin vuoden alussa Euroopan unionin virallisen lehden C-sarjassa luettelon edellisen vuoden aikana hyväksytyistä organisaatioista sekä niistä organisaatioista, joiden hyväksyntä on kyseisen vuoden kuluessa peruutettu.
7 artikla
Kumotaan asetus (ETY) N:o 822/76.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä maaliskuuta 2008.

Labels: 10
6